667 þúsund krónum á mann varið til heilbrigðiskerfisins Aldurssamsetning þjóðarinnar útskýrir lægri útgjöld til heilbrigðismála . Áætlað er að 245 milljörðum verði varið í heilbrigðiskerfið á næsta ári en inni í þeirri upphæð eru ekki fjárfestingar í heilbrigðiskerfinu . Útgjöld til heilbrigðismála hafa hækkað um 28 prósent á kjörtímabilinu . Fréttablaðið Auglýsing Það hversu ung íslenska þjóðin er í samanburði við önnur lönd útskýrir lægri útgjöld til heilbrigðismála . Þetta kemur fram í frétt frá fjármála - og efnahagsráðuneytisins sem birtist á vef Stjórnarráðsins í gær . Þar segir einnig að frá því að ríkisstjórnin tók við hafi framlög til heilbrigðismála hækkað um rúmlega 28 prósent . Verja 245 milljörðum í heilbrigðismál á næsta ári Í fréttinni segir að aldursamsetning þjóðarinnar hafi mikil áhrif á það hversu miklum fjármunum er varið til heilbrigðiskerfisins . Samanborið við önnur lönd sé íslenska þjóðin ung og „ aldurssamsetning þjóðarinnar er einnig mjög hagfelld í samanburði við Norðurlöndin . “ Fjármálaráðuneytið segir að ef aldurssamsetning þjóðarinnar væri sú sama og á Norðurlöndunum myndi Ísland verja 9,3 prósent af landsframleiðslu til heilbrigðismála . Útgjöldin væru þá yfir meðaltali OECD ríkjanna , en samkvæmt úttekt OECD ver Ísland nú lægra hlutfalli en önnur ríki innan samtakanna . Gert er ráð fyrir því að útgjöld til heilbrigðismála verði 667 þúsund krónur á mann og segir í fréttinni að samtals muni 245 milljörðum króna verða varið í heilbrigðiskerfið . Í fréttinni er tekið fram að það sé að undanskilinni fjárfestingum í heilbrigðiskerfinu , svo sem byggingu nýs Landsspítala .